उनके उत्साह को देखकर मैं राजी तो हो गया था, लेकिन सिर्फ इसलिए कि मेरे इंकार से कहीं उन्हें धक्का न लगे और उनकी वह महत्वाकांक्षी योजना धराशायी न हो जाय. टाइप तथा ब्लॉक्स आदि की खरीद में उन्होंने काफी पूंजी लगा दी थी. एक बात मुझे आश्चर्य में डाल रही थी कि उस एम.ए. में पढ़ने वाले सामान्य से युवक की गांव-गांव में अच्छी पहचान थी. अखबार के प्रकाशन के पूर्व ही उन्होंने गांव-गांव घूमकर इतने वार्षिक ग्राहक बना लिये थे कि प्रकाशन की तैयारी के लगभग पूरे खर्च की उगाही कर ली थी उन्होंने. अखबार का नाम ‘हजारीबाग टाइम्स’ रखा था. फिर तो पूरे जोशो-खरोश के साथ एक उद्देश्य निर्धारित कर अखबार का प्रकाशन प्रारंभ हो गया था. लोगों ने खुलकर अखबार का स्वागत किया था. शायद इसलिए कि हजारीबाग टाइम्स में जो समाचार या अन्य सामग्रियां प्रकाशित होने लगी थीं. वे स्थानीय समस्याओं एवं विचारों का प्रतिनिधित्व करती थीं. इसके प्रवेशांक का लोकार्पण 15 अगस्त 1989 को विनोबा भावे विश्वविद्यालय की प्रथम कुलपति माननीय विनोदिनी तरवे के द्वारा हुआ था.